**WINGS FOR LIFE WORLD RUN VRAĆA SE 3. SVIBNJA 2015.**

Prema mnogima jedan od najnadahnjujućih događaja na svijetu, izazovna utrka koja istovremeno donosi enormnu dozu zabave i zajedništva, svoje će drugo izdanje doživjeti u 2015. godini: 3. svibnja tisuće trkača okupit će se na 35 svjetskih lokacija na šest kontinenata i točno u 13 sati po našem vremenu započeti Wings for Life World Run utrku. Ono što je najvažnije jest da u utrci mogu sudjelovati svi, bez obzira na to jesu li redoviti trkači ili početnici koji se trčanjem nikad nisu bavili. Svi su dobrodošli biti dio ovog jedinstvenog događaja, a trkači i sudionici u invalidskim kolicima tog dana trčat će uz bok jedni s drugima. Hrvatska će ponovno biti dio ovog globalnog spektakla s utrkom koja će i ovaj put startati u Zadru.

U svom prvom, više nego uspješnom izdanju, Wings for Life World Run utrka na startnim linijama diljem svijeta okupila je preko 35 tisuća trkača koji su zajedno trčali za jedan cilj. Kao da nije bilo dovoljno okupiti toliko ljudi da trče u isto vrijeme, utrka je u svoj koncept dodala jedan sasvim drukčiji izazov – pola sata nakon početka utrke za trkačima je krenulo presretačko vozilo. Krenuvši polako i postupno ubrzavajući nakon točno određenog vremena, presretačko vozilo imalo je ulogu ciljne linije koja prelazi trkače, umjesto obratno. Opremljeno elektroničkim senzorima, presretačko vozilo stiže trkače registrirajući digitalni čip na njihovom startnom broju te nastavlja svoj put prema onima koji su još uvijek u utrci. Osoba koja posljednja na svijetu ostane trčati ispred presretačkog vozila svjetski je pobjednik Wings for Life World Run utrke.

No, što ovaj lov na pobjedu čini posebnim? Primjerice, trkači mogu ostati posljednji u utrci i sve dok ih presretačko vozilo ne pretekne, ne znati da li su u utrci za svjetsku titulu. U svibnju je nakon pet sati u utrci ostalo samo troje trkača, a na samom koncu svjetski pobjednik trčao je u Austriji samo 90 metara duže nego drugoplasirani trkač koji je svoju utrku trčao u Peruu. Hrvatska pobjednica Kimberly Remine trčala je 41,16 kilometara, a hrvatskog pobjednika Gorana Murića presretačko vozilo preteklo je nakon 49,5 kilometara.

TRČIMO ZA ONE KOJI NE MOGU

Wings for Life World Run utrka započela je svoj put kao potpora neprofitnoj zakladi Wings for Life, koja financira projekte diljem svijeta koji se bave istraživanjima leđne moždine, a 100% vrijednosti iznosa svih prikupljenih sredstava i startnina, kao i sponzorstava, ulažu se u izravno u istraživanja.

„Wings for Life World Run utrka bila je nevjerojatan globalni događaj u svom prvom izdanju koje je održano u svibnju ove godine. Nadam se da će se u 2015. utrci pridružiti još veći broj sportaša i da ćemo ponovno prikupiti znatan iznos za istraživanja leđne moždine“, kaže direktorica zaklade Wings for Life Anita Gerhardter. Svakako treba spomenuti da je u svibnju prikupljeno 3 milijuna eura, koji su uloženi u najmodernija istraživanja, a više o tome možete pronaći na [www.wingsforlifeworldrun.com](http://www.wingsforlifeworldrun.com).

Colin Jackson, međunarodni sportski direktor utrke, kaže: „Ozljeda leđne moždine može se dogoditi svima. Svi smo samo jedan nesretni trenutak udaljeni od nečega što bi nam moglo promijeniti život. I još uvijek ne postoji dovoljno ulaganja u ovakva istraživanja. Cilj nam je prikupiti novac kako bismo mogli unajmiti najbolje znanstvenike koji će jednog dana promijeniti ljudske živote.“

Međunarodne zvijezde sporta i kulture aktivno su sudjelovale u utrci i djelovale kao njezini ambasadori, poput, primjerice, Aksela Svindala, Davida Coultharda, Sebastiana Vettela i mnogih drugih. U svibnju 2014. svijet je na nekoliko sati postao jedno, a tisuće ljudi pokorilo je 34 startne linije na šest kontinenata, 13 vremenskih zona i četiri godišnja doba. U 2015. očekujemo još veći broj ljudi koji će osjetiti energiju ovog nevjerojatnog događaja i postati dijelom Wings for Life World Run iskustva.

FASCINANTNE BROJKE **WINGS FOR LIFE WORLD RUN 2014 UTRKE**

* Svjetski pobjednik: Lemawork Ketema (ETH, 78.58 km)
* Svjetska pobjednica: Elise Selvikvag Molvik (NOR, 54.78 km)
* Prikupljeno sredstava: €3 milijuna (startnine 50,110 registriranih trkača te donacije)
* Ukupno kilometara: 530,928 – koliko bi jednom trkaču trebalo da više od 13 puta pretrči Zemlju
* Trkači koji su startali utrku: 35,397
* Trkača nakon 1h trčanja: 29,847
* Trkača nakon 2h trčanja: 5,146
* Trkača nakon 3h trčanja: 327
* Trkača nakon 4h trčanja: 26
* Trkača nakon 5h trčanja: 3
* Dostignuta dužina maratona: 233
* Prosječna dužina: 14.99 km

**ŽELIŠ SAZNATI VIŠE O UTRCI?**

Službena Wings for Life World Run stranica:

www.wingsforlifeworldrun.com

Vijesti, fotografije, video materijali, izjave i ostale informacije dostupne na:

www.wingsforlifeworldrunnewsroom.com

Wings for Life World Run facebook stranica:

www.facebook.com/WingsForLifeWorldRun

Twitter:

www.twitter.com/WFLWorldRun **(#WorldRun #WingsForLife)**